CELEX: 62013CN0465
Language: fi
Date: 2013-08-27 00:00:00
Title: Asia C-465/13: Ennakkoratkaisupyyntö, jonka Bundesarbeitsgericht (Saksa) on esittänyt 27.8.2013 — Eurooppa-koulu München v. Barbara O'Leary

16.11.2013   
            
            
               FI
            
            
               Euroopan unionin virallinen lehti
            
            
               C 336/7
            
         Ennakkoratkaisupyyntö, jonka Bundesarbeitsgericht (Saksa) on esittänyt 27.8.2013 — Eurooppa-koulu München v. Barbara O'Leary
   (Asia C-465/13)
   2013/C 336/17
   Oikeudenkäyntikieli: saksa
   
      Ennakkoratkaisua pyytänyt tuomioistuin
   
   Bundesarbeitsgericht
   
      Pääasian asianosaiset
   
   
      Revision-valittaja: Eurooppa-koulu München
   
      Revision-valituksen vastapuoli: Barbara O'Leary
   
      Ennakkoratkaisukysymykset
   
   
               1)
            
            
               Onko Eurooppa-koulujen perussäännön määrittelevän 21.6.1994 tehdyn yleissopimuksen (1) (jäljempänä perussääntö) 27 artiklan 2 kohdan ensimmäistä virkettä tulkittava siten, että Eurooppa-koulun palveluksessa olevat tuntiopettajat, jotka eivät ole jäsenvaltioiden lähettämiä, ovat yleissopimuksen soveltamisalaan kuuluvia henkilöitä, eikä heitä jätetä hallinnolliseen ja avustavaan henkilökuntaan kuuluvien tavoin perussäännön soveltamisalan ulkopuolelle?
            
         
               2)
            
            
               Jos ensimmäiseen kysymykseen vastataan myöntävästi:
               Onko perussäännön 27 artiklan 2 kohdan ensimmäistä virkettä tulkittava siten, että se kattaa myös sellaisten yleissopimukseen tai sen nojalla annettuihin määräyksiin perustuvien toimien laillisuuden, joita koulun johtaja on tuntiopettajiin kohdistanut?
            
         
               3)
            
            
               Jos toiseen kysymykseen vastataan myöntävästi:
               Onko perussäännön 27 artiklan 2 kohdan ensimmäistä virkettä tulkittava siten, että myös Eurooppa-koulun johtajan ja tuntiopettajan välinen sopimus tuntiopettajan työsuhteen määräaikaisuudesta on tuntiopettajaan kohdistettu johtajan toimi?
            
         
               4)
            
            
               Jos toiseen tai kolmanteen kysymykseen vastataan kieltävästi:
               Onko perussäännön 27 artiklan 2 kohdan ensimmäistä virkettä tulkittava siten, että siinä mainitulla valituslautakunnalla on silloin, kun kaikki hallinnolliset valitusmahdollisuudet on käytetty, yksinomainen toimivalta ensimmäisenä ja viimeisenä oikeusasteena ratkaista riidat, jotka koskevat koulun johtajan tuntiopettajan kanssa tekemän työsopimuksen määräaikaisuutta, kun tämä sopimus perustuu ratkaisevasti johtokunnan määräykseen, joka sisältyy 31.8.1994 jälkeen palvelukseen otettuja tuntiopettajia koskevan säännöstön 1.3 kohtaan, jossa määrätään vuosittaisista työsopimuksista?
            
         
      (1)  EYVL L 212, s. 3.